“CP-BSR” ควงคู่ผ่านคุณสมบัติไฮสปีดเทรน 3 สนามบินฉลุย! พร้อมชิงดำเปิดซองราคาธ.ค.นี้
"CP-BSR" ควงคู่ผ่านคุณสมบัติไฮสปีดเทรน 3 สนามบินฉลุย! พร้อมชิงดำซองราคาธ.ค.นี้
20 พ.ย. 2561

นายวรวุฒิ มาลา รักษาการผู้ว่าการรถไฟแห่งประเทศไทย หรือ รฟท. เปิดเผยถึง ความคืบหน้าของโครงการรถไฟความเร็วสูง หรือ ไฮสปีดเทรน เชื่อม 3 สนามบิน ซึ่งได้แก่ สนามบินดอนเมือง ,สุวรรณภูมิ และอู่ตะเภา ว่า รฟท.ตรวจสอบซองเอกสารเสนอราคาในส่วนของซองที่ 1 ด้านคุณสมบัติทั่วไป ของเอกชนที่ยื่นประมูลโครงการดังกล่าวแล้วเสร็จ ซึ่งพบว่าทั้ง 2 กลุ่ม ประกอบไปด้วย 1.กลุ่มกิจการร่วมค้า บริษัทเจริญโภคภัณฑ์ โฮลดิ้งส์ และพันธมิตร และ 2.กลุ่มบีเอสอาร์ ผ่านเกณฑ์การพิจารณา
ทั้งนี้ รฟท.ได้แจ้งไปยังเอกชนทั้งสองกลุ่มแล้วว่าผ่านเกณฑ์ และตอนนี้จะเริ่มต้นขั้นตอนต่อไป คือ เริ่มเปิดซองที่ 2 ด้านเทคนิค คาดว่าจะดำเนินการเสร็จไม่เกิน 3 สัปดาห์ โดยเกณฑ์จะพิจารณาตามทีโออาร์กำหนด และซองนี้จะมีคะแนนเป็นเกณฑ์ตัดสิน เอกชนจะต้องมีคะแนนของแต่ละหมวดไม่ต่ำกว่า 75% และคะแนนรวมของทุกหมวดไม่น้อยกว่า 80% จึงจะผ่านการประเมิน และเริ่มเปิดซองที่ 3 คือราคาในเดือนธันวาคมนี้ และจะทำการต่อรองอีก 2 สัปดาห์จากนั้นจะส่งผลการประกวดราคาให้คณะกรรมการนโยบายการพัฒนาระเบียงเศรษฐกิจพิเศษภาคตะวันออก (EEC) ที่มี พล.อ.ประยุทธ์ จันทร์โอชา นายยกรัฐมนตรี เป็นประธานพิจารณา ก่อนเสนอที่ประชุมคณะรัฐมนตรี (ครม.) คาดว่าจะสามารถลงนามกับผู้รับงานได้ภายในวันที่ 31 มกราคม 2562
สำหรับเกณฑ์การตัดสินของซองที่ 2 ด้านเทคนิค แบ่งออกเป็น 6 หมวด ประกอบไปด้วย 1.โครงสร้างองค์การและควาสามารถของบุคลากรในการบริการงานร่วมถึงแผนงานรวม 2. แนวทางและวิธีการดำเนินงาน และความสอดคล้องของเอกสารด้านเทคนิคงานโยธา 3. แนวทางและวิธีการดำเนินงาน และความสอดคล้องของเอกสารด้านเทคนิคงานระบบ เครื่องกล และไฟฟ้า และขบวนรถไฟ
4.แนวทางและวิธีการดำเนินงาน และความสอดคล้องของเอกสารด้านเทคนิคการให้บริการเดินรถ และบำรุงรักษา 5.แนวทางและวิธีการดำเนินงาน และความสอดคล้องของเอกสารด้านการถ่ายทอดเทคโนโลยีและกิจกรรมการฝึกอบรม และ 6. การพัฒนาพื้นที่เพื่อสนับสนุนบริการรถไฟของโครงการฯ และการดำเนินกิจการทางพาณิชย์
 
อนึ่งกลุ่ม BSR เป็นความร่วมมือระหว่าง BTS, บริษัท ซิโน-ไทยเอ็นจีเนียริ่ง แอนด์คอนสตรัคชั่น จำกัด (มหาชน) หรือ STEC และ บริษัท ผลิตไฟฟ้าราชบุรี โฮลดิ้ง จำกัด (มหาชน) หรือ RATCH
ขณะที่กิจการร่วมค้า บริษัทเจริญโภคภัณฑ์ โฮลดิ้ง จำกัด (ซีพี) ประกอบด้วยพันธมิตร คือ บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD,บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM , บริษัท ช.การช่าง จำกัด (มหาชน) หรือ CK และ China Railway Construction Corporation Limited หรือ CRCC
 